b'\n_START_ARTICLE_\nMinnesotan kansannousu\n_START_PARAGRAPH_\nMinnesotan kansannousu tai Dakotan vuoden 1862 sota oli Yhdysvaltain ja dakota-intiaanien v\xc3\xa4lille syttynyt lyhyt sotatila vuonna 1862. Erimielisyydet saivat alkunsa niist\xc3\xa4 monista muutoksista, jotka vuonna 1860 virkaan astunut presidentti Abraham Lincolnin ja h\xc3\xa4nen edustamansa republikaaninen puolue toivat tullessaan. Vanhan demokraattisen puolueen kannattajat saivat v\xc3\xa4isty\xc3\xa4 monista teht\xc3\xa4vist\xc3\xa4\xc3\xa4n. My\xc3\xb6s dakota-reservaatissa vaihtuivat intiaaniagentit. Uusilta asiamiehilt\xc3\xa4 puuttuva kokemus osoittautui kohtalokkaaksi dakotoille, jotka j\xc3\xa4iv\xc3\xa4t vuosina 1861\xe2\x80\x931862 ilman vuosittaista m\xc3\xa4\xc3\xa4r\xc3\xa4rahaansa. My\xc3\xb6s heille osoitetut muona-annokset joko j\xc3\xa4iv\xc3\xa4t tulematta perille tai sitten niit\xc3\xa4 ei ollut koskaan l\xc3\xa4hetettyk\xc3\xa4\xc3\xa4n._NEWLINE_Dakota-l\xc3\xa4hetyst\xc3\xb6jen neuvottelut eiv\xc3\xa4t johtaneet toivottuun tulokseen heid\xc3\xa4n reservaattinsa asiamiehen ja Minnesotan rikkaiden kauppiaiden kanssa. Intiaanien k\xc3\xa4skettiin sy\xc3\xb6d\xc3\xa4 preerioiden hein\xc3\xa4\xc3\xa4, kun he pyysiv\xc3\xa4t ruokaa osavaltion yksityisten omistajien ruokavarastoista. Dakotain johtoon noussut Little Crow yritti loukkauksista huolimatta puhua rauhan puolesta, mutta nuoret soturit eiv\xc3\xa4t halunneet kuunnella h\xc3\xa4nt\xc3\xa4._NEWLINE_Elokuussa 1862 dakotat hy\xc3\xb6kk\xc3\xa4siv\xc3\xa4t valkoisen v\xc3\xa4en asutuksille ja kauppa-asemille. Ensimm\xc3\xa4isen p\xc3\xa4iv\xc3\xa4n hy\xc3\xb6kk\xc3\xa4yksiss\xc3\xa4 kuoli 400 valkoista, joista 23 oli Fort Ridgelyn vapaaehtoisia jalkav\xc3\xa4en miehi\xc3\xa4. Toisen ja kolmannen p\xc3\xa4iv\xc3\xa4n hy\xc3\xb6kk\xc3\xa4yksiss\xc3\xa4 Little Crown joukot yrittiv\xc3\xa4t vallata Fort Ridgelyn linnakkeen mutta kokivat runsaita tappioita. Dakotain toinen sotajoukko hy\xc3\xb6kk\xc3\xa4si saksalaisten siirtolaisten asuttamaan New Ulmiin. Vaikka intiaanien onnistui sytytt\xc3\xa4\xc3\xa4 osa kyl\xc3\xa4st\xc3\xa4 tuleen, osoittautui uudisasukkaiden vastarinta kovaksi. P\xc3\xa4iv\xc3\xa4n kest\xc3\xa4neiden taistelujen p\xc3\xa4\xc3\xa4tteeksi kapinalliset poistuivat sotatantereeksi muuttuneesta kyl\xc3\xa4st\xc3\xa4._NEWLINE_Seuraavan p\xc3\xa4iv\xc3\xa4n aikana Fort Ulm evakuoitiin dakotain uusien hy\xc3\xb6kk\xc3\xa4ysten varalta. Apuun tulleet kenraali Henry Hastings Sibleyn johtamat Yhdysvaltain joukot p\xc3\xa4\xc3\xa4ttiv\xc3\xa4t sodan kuukautta my\xc3\xb6hemmin. 300 dakota-soturia sai kuolemantuomion kapinaan osallistumisesta, mutta suurin osa heist\xc3\xa4 armahdettiin.'